SKRIFTLIG FORESPØRGSEL E-0340/01

af Giovanni Pittella (PSE) til Kommissionen

(13. februar 2001)

Om: Energiforsyningssikkerhed

Med Kommissionens nylige rapport (af 29. november 2000) iværksattes der en ny og tilbundsgående debat om energiforsyningssikkerheden, hvor ulemperne ved EU's afhængighed af eksterne energikilder i de kommende 30 år understreges, bl.a. med henblik på den forestående EU-udvidelse med lande, som ikke råder over natur/energiressourcer i noget større omfang. Kommissionen forudser, at i løbet af de kommende 20-30 år vil energiimporten stige med 20 % (fra de nuværende 50 % til 70 %). I 1999 androg denne import 240 mia. (500 mia. ITL), svarende til 6 % af den samlede indførsel. På indeværende tidspunkt kommer 45 % af den importerede olie fra Mellemøsten og 40 % af gassen fra Rusland. Hvad olie og gas angår, forventes der et permanent fald i efterspørgslen fra de nuværende 41 % til 38 % i 2030.

På denne baggrund kan det nævnes, at Abruzzerne (hvor der i 1863 i Tocco Casauria blev foretaget den første boring i Italien den tredje i verden efter USA og Rumænien) rummer et undervurderet potentiale for olieforekomster. Det nylige lovende fund af olieførende lag ved C. da Lazzaretto (mellem Francavilla og Ortona), hvor der nu gennemføres prøveboringer, bekræfter, at det er relevant at foretage efterforskning i hele området, og det står ikke klart, hvordan ENI kan beholde en stor del af tilladelserne til efterforskning uden at investere i undersøgelser og således blokere for eventuelle positive resultater.

Ortona-området, hvor AGIP er aktivt, er ikke kun interessant ud fra et beskæftigelsessynspunkt, men især på grund af de afledte økonomiske resultater. Der arbejder næsten 500 mennesker her, og i løbet af disse 30 år er der opstået en produktion og et økonomisk system ikke mindst inden for hotelbranchen som er afhængig af denne struktur.

ENI har meddelt, at dette distrikt skal nedlægges (dette er blevet meddelt personalet ad uofficielle kanaler, og procedurerne for ophævelse af kontrakterne med nogle af de virksomheder, der leverer tjenesteydelser, er blevet iværksat). Der har i løbet af de seneste dage på initiativ af den italienske industriminister fundet et møde sted, hvor virksomheden meddelte, at den ville indefryse sin plan, indtil der forelå endegyldige datoer om det oliefund, der er gjort i nærheden af Ortona. De olieholdige lag skal være af et betydeligt omfang, olien er blevet konstateret i 4500 meters dybde, mens det, da boringen indledtes, var forudset, at den ville befinde sig i 5 000 meters dybde.

Kan Kommissionen og dens formand, Romano Prodi, på baggrund af ovenstående oplyse, hvilke forholdsregler, den har til hensigt at træffe for at sikre, at der ikke sættes spørgsmålstegn ved målsætningerne i dens rapport, f.eks. i form af den beslutning, ENI har truffet, og som nu er blokeret, vedrørende Ortona-området?

Svar afgivet på Kommissionens vegne af Loyola de Palacio

(4. april 2001)

Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter(1), som omfatter virksomheder, der producerer olie og naturgas, tager udelukkende sigte på at sikre lige adgang for alle virksomheder (uafhængigt af deres nationalitet, og uafhængigt af, om de er offentlige eller private) til prospektering, efterforskning og produktion af kulbrinter, men berører ikke medlemsstaternes ret til at bestemme, hvilke områder der skal være åbne for efterforskning/produktion, eller hvilket skatte- og afgiftsniveau der skal anvendes, osv.

Kommissionen kan derfor ikke gribe ind i sagen om Ortona-området.

(1) EFT L 164 af 30.6.1994.